CELEX: 32011D0196
Language: el
Date: 2011-03-29 00:00:00
Title: 2011/196/ΕΕ: Απόφαση της Επιτροπής, της 29ης Μαρτίου 2011 , για τη συμμόρφωση του προτύπου EN 14682:2007 για κορδόνια και κορδόνια περίσφιξης στα παιδικά ενδύματα με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και τη δημοσίευση των στοιχείων αναφοράς του προτύπου στην Επίσημη Εφημερίδα [κοινοποιηθείσα υπό τον αριθμό Ε(2011) 1860]  Κείμενο που παρουσιάζει ενδιαφέρον για τον ΕΟΧ

30.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/8
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Μαρτίου 2011
   για τη συμμόρφωση του προτύπου EN 14682:2007 για κορδόνια και κορδόνια περίσφιξης στα παιδικά ενδύματα με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και τη δημοσίευση των στοιχείων αναφοράς του προτύπου στην Επίσημη Εφημερίδα
   [κοινοποιηθείσα υπό τον αριθμό Ε(2011) 1860]
   (Κείμενο που παρουσιάζει ενδιαφέρον για τον ΕΟΧ)
   (2011/196/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2,
   Μετά από διαβούλευση με τη μόνιμη επιτροπή που συστάθηκε σύμφωνα με το άρθρο 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών (2),
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνο ασφαλή προϊόντα.
            
         
               (2)
            
            
               Στο πλαίσιο του άρθρου 3 παράγραφος 2 της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν συμμορφώνεται με τα εθελοντικά εθνικά πρότυπα που αποτελούν μεταφορά ευρωπαϊκών προτύπων, τα στοιχεία αναφοράς των οποίων πρέπει να έχουν δημοσιευτεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας, τα ευρωπαϊκά πρότυπα θα πρέπει να εκπονούνται από ευρωπαϊκούς φορείς τυποποίησης κατ’ εντολή της Επιτροπής. Η Επιτροπή δημοσιεύει τα στοιχεία αναφοράς αυτών των προτύπων.
            
         
               (4)
            
            
               Το άρθρο 4 παράγραφος 2 της οδηγίας ορίζει τη διαδικασία για τη δημοσίευση των στοιχείων αναφοράς των προτύπων που θεσπίζονται από τους ευρωπαϊκούς φορείς τυποποίησης, πριν από την έναρξη ισχύος της οδηγίας. Όταν τα πρότυπα αυτά εξασφαλίζουν τη συμμόρφωση με τη γενική επιταγή ασφάλειας, η Επιτροπή αποφασίζει τη δημοσίευση των στοιχείων αναφοράς τους στην Επίσημη Εφημερίδα της Ευρωπαϊκής Ένωσης. Στις περιπτώσεις αυτές, η Επιτροπή, με δική της πρωτοβουλία ή ύστερα από αίτημα κράτους μέλους, αποφασίζει, σύμφωνα με τη διαδικασία του άρθρου 15 παράγραφος 2 της οδηγίας, αν το συγκεκριμένο πρότυπο τηρεί τη γενική επιταγή ασφάλειας. Η Επιτροπή αποφασίζει τη δημοσίευση των στοιχείων αναφοράς του προτύπου ύστερα από διαβούλευση με την επιτροπή που συστάθηκε δυνάμει του άρθρου 5 της οδηγίας 98/34/ΕΚ. Η Επιτροπή κοινοποιεί την απόφασή της στα κράτη μέλη.
            
         
               (5)
            
            
               Το Νοέμβριο του 2000 η Επιτροπή έδωσε στη CEN (Ευρωπαϊκή Επιτροπή Τυποποίησης) την εντολή M/309, για την κατάρτιση ευρωπαϊκών προτύπων ασφάλειας για την αντιμετώπιση του κινδύνου στραγγαλισμού, τραυματισμού και παγίδευσης από κορδόνια και κορδόνια περίσφιξης στα παιδικά ενδύματα.
            
         
               (6)
            
            
               Η CEN εξέδωσε το πρότυπο EN 14682: 2004, ανταποκρινόμενη στην εντολή της Επιτροπής. Η Επιτροπή δημοσίευσε τα στοιχεία αναφοράς του προτύπου στην Επίσημη Εφημερίδα της Ευρωπαϊκής Ένωσης
                   (3).
            
         
               (7)
            
            
               Το Σεπτέμβριο του 2007 το πρότυπο EN 14682: 2004 αντικαταστάθηκε από νέα έκδοση που εξέδωσε η CEN. Η έκδοση αυτή διασαφηνίζει τις απαιτήσεις για κορδόνια και κορδόνια περίσφιξης στα παιδικά ενδύματα και περιλαμβάνει επεξηγηματικά σχήματα. Τα στοιχεία αναφοράς του προτύπου EN 14682:2007 δεν έχουν δημοσιευτεί στην Επίσημη Εφημερίδα της Ευρωπαϊκής Ένωσης.
               
            
         
               (8)
            
            
               Από τον Νοέμβριο του 2008 έως τον Φεβρουάριο του 2010, οι αρχές επιτήρησης της αγοράς 11 κρατών μελών διερεύνησαν από κοινού, στις αγορές τους, τη συμμόρφωση των παιδικών ενδυμάτων με τις απαιτήσεις του προτύπου EN 14682:2007. Το έργο συγχρηματοδοτήθηκε από την Επιτροπή (4).
            
         
               (9)
            
            
               Οι εθνικές αρχές επιτήρησης της αγοράς που συμμετείχαν στο έργο υπέβαλαν περισσότερες από 400 κοινοποιήσεις RAPEX για ενδύματα που δεν συμμορφώνονταν με τις απαιτήσεις του προτύπου EN 14682:2007. Οι κοινοποιήσεις αυτές αποτέλεσαν μεγάλο μέρος των συνολικών κοινοποιήσεων RAPEX που υποβλήθηκαν το 2009 (5).
            
         
               (10)
            
            
               Το κοινό αυτό έργο συνέβαλε επίσης στο να γίνει ευρύτερα γνωστό το πρότυπο EN 14682: 2007 και να ευαισθητοποιηθούν οι οικονομικοί παράγοντες και στην αλυσίδα εφοδιασμού όσον αφορά τις απαιτήσεις του.
            
         
               (11)
            
            
               Η Επιτροπή θεωρεί ότι το πρότυπο EN 14682:2007 ανταποκρίνεται στην εντολή M/309, είναι σύμφωνο με τη γενική επιταγή ασφάλειας της οδηγίας 2001/95/ΕΚ και ότι τα στοιχεία αναφοράς του πρέπει να δημοσιευτούν στην Επίσημη Εφημερίδα της Ευρωπαϊκής Ένωσης σύμφωνα με τη διαδικασία που προβλέπεται στο άρθρο 4 παράγραφος 2, πρώτο εδάφιο.
            
         
               (12)
            
            
               Η παρούσα απόφαση για τη συμμόρφωση του προτύπου EN 14682:2007 με τη γενική επιταγή ασφάλειας λαμβάνεται με πρωτοβουλία της Επιτροπής.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με την οδηγία 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρότυπο 14682:2007 «Ασφάλεια παιδικών ενδυμάτων — Κορδόνια και κορδόνια περίσφιξης στα παιδικά ενδύματα — Προδιαγραφές» ικανοποιεί τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτει.
   Άρθρο 2
   Τα στοιχεία αναφοράς του προτύπου EN 14682:2007 δημοσιεύονται στη σειρά C της Επίσημης Εφημερίδας της Ευρωπαϊκής Ένωσης και αντικαθιστούν αυτά του προτύπου EN 14682: 2004
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Μαρτίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ L 204 της 21.7.1998, σ. 37.
   
      (3)  ΕΕ L 200 της 22.7.2006, σ. 35· ΕΕ C 171 της 22.7.2006, σ. 23.
   
      (4)  http://ec.europa.eu/consumers/safety/news/index_en.htm.
   
      (5)  http://ec.europa.eu/consumers/safety/rapex/docs/2009_rapex_report_en.pdf.